|  |
| --- |
| J.nr. 13-5380634  Den 5. december 2013 |

Til Folketinget – Skatteudvalget

Til udvalgets orientering vedlægges høringsskema samt endnu et modtaget høringssvar vedrørende forslag til forslag til lov om ændring af lov om vurdering af landets faste ejendomme og tinglysningsafgiftsloven.

Holger K. Nielsen

/

Søren Schou

# Høringsskema

|  |  |  |
| --- | --- | --- |
| **Organisation** | **Bemærkninger** | **Kommentarer** |
| **FSR - danske revisorer** | FSR har tre overordnede bekymringer:  1) Ejere af erhvervsejendomme ligestilles ikke med boligejere, idet der ikke gives et nedslag på 2,5 pct., der ikke påtænkes en tilbagebetalingsordning, og der ikke vil være konsekvenser af de mange fejlvurderinger i 2010. Der vil hverken være efterregulering, tilbagebetaling eller udvidet genoptagelsesmulighed.  2) Det er betænkeligt, at det ikke bliver muligt at klage over 2013- og 2014-vurderingerne, før 2015-vurderingen vil kunne påklages.  3) Der tages ikke højde for, at vurderingerne i 2010 var en væsentlig del af baggrunden for Rigsrevisionens kritik. Der blev ved vurderingen i 2010 taget usaglige hensyn, bl.a. ved at SKAT prioriterede ejendomme i kommuner med dækningsafgift.  FSR ønsker oplyst, hvorfor Skatteministeriets tal for boligejere, der betaler grundskyld af aktuel vurdering, afviger fra Rigsrevisionens.  FSR kommenterer derefter lovforslagets enkelte bestemmelser:  §§ 46 B og 46 C [§§ 42-43 i det fremsatte forslag]:  FSR konstaterer, at reduktionen på 2,5 pct. er et politisk valg. FSR spørger, om Skatteministeriet har statistisk grundlag eller anden viden, der dokumenterer, at vurderinger af erhvervsejendomme (ejendomme vurderet i lige år) er mere præcise end vurderinger af ejerboliger, og at der derfor ikke er behov for en tilbagebetalingsordning for erhvervsejendomme.  § 46 D [§ 44 i det fremsatte lovforslag]:  FSR finder det generelt kritisabelt, at der ikke kan klages over vurderinger før i foråret 2016. Dette gælder ikke mindst for erhvervsejendomme, hvor der ikke kommer en tilbagebetalingsordning. Det gælder endvidere omvurderinger efter vurderingslovens § 3 (f.eks. af nybyggeri) og vurderinger, som ændres efter skatteforvaltningslovens §§ 33 [genoptagelse], 33 a [revisionsbestemmelsen] og 38 [klage].  § 46 E [§ 45 i det fremsatte lovforslag]:  FSR mener, at der bør gives mulighed for vurdering efter vurderingslovens § 4 [vurdering uden for de almindelige vurderingsterminer] i tilfælde, hvor en ejendom planlægges overdraget.  Endelig kommenterer FSR det samlede udspil på vurderingsområdet. Herunder kritiseres det især, at regeringen påtænker at ændre reglerne om klagesagsbehandling, således at Landsskatteretten fremover kun skal behandle sager om fortolkning af reglerne. | Der henvises til kommentaren til høringssvaret fra Dansk Ejendomsmæglerforening.  Der henvises til kommentarerne til høringssvaret fra Andelsboligforeningernes Fællesrepræsentation.  Der henvises til kommentarerne til høringssvarene fra Andelsboligforeningernes Fællesrepræsentation og fra Dansk Ejendomsmæglerforening.  Rigsrevisionen tager udgangspunkt i vurderingerne fra 2009 og indregner tilsyneladende ikke de stigninger, der skete i grundværdierne i 2011. Skatteministeriet medtager disse stigninger i sine beregninger.  Der henvises til kommentaren til høringssvaret fra Dansk Ejendomsmæglerforening.  Der henvises til kommentarerne til høringssvaret fra Andelsboligforeningernes Fællesrepræsentation.  Der henvises til kommentarerne til høringssvaret fra Andelsboligforeningernes Fællesrepræsentation.  Der henvises til kommentarerne til høringssvaret fra Advokatsamfundet. |